Vrou glo by myn verkragArgieffoto “Daar word beweer dat die vrou in ŉ aantrekkamer by die mynverkrag is,” het Sydwell Dokolwana, NUM se streeksekretaris in Rustenburg, gesê. Volgens Dokolwana is die vrou Sondag by die Thembelani-myn verkrag. “’n Verdagte het glo die aantrekkamer met ŉ skroewedraaier binnegekom. Hy het die vrou beveel om haar klere uit te trek en gedreig om haar dood te maak indien sy nie gehoor gee nie.” Die polisie in Noordwes het bevestig ŉ klag van verkragting word ondersoek en dat ŉ 28-jarige man in hegtenis geneem is. “Veiligheidsbeamptes kon daarin slaag om die verdagte voor te keer en het die polisie ontbied.” Hy sal na verwagting Dinsdag in die Rustenburg-landdroshof verskyn. Volgens Dokolwana is daar aan hulle gesê dat die man nie ŉ werknemer van Amplats is nie, en wil hulle weet hoe die man toegang tot die myn se perseel verkry het. Mpumi Sithole, woordvoerder van Amplats, het gesê die verdagte het glo ook nog ŉ vrou probeer leed aandoen. Volgens Sithole ontvang die vrou wat glo verkrag is sowel as die ander vrou albei traumaberading. Chris Griffiths, uitvoerende hoof van Amplats, het gesê die maatskappy veroordeel enige vorm van geweld teen vroue. “Ons is baie hartseer oor die gewelddadige kriminele daad en veroordeel dit ten sterkste. Die veiligheid van ons werknemers is ons nommer een prioriteit.”